CELEX: 32014D0197
Language: fi
Date: 2014-02-18 00:00:00
Title: 2014/197/EU: Neuvoston täytäntöönpanopäätös, annettu 18 päivänä helmikuuta 2014 , unionin Portugalille myöntämästä rahoitustuesta annetun täytäntöönpanopäätöksen 2011/344/EU muuttamisesta

10.4.2014   
               
               
                  FI
               
               
                  Euroopan unionin virallinen lehti
               
               
                  L 107/61
               
            NEUVOSTON TÄYTÄNTÖÖNPANOPÄÄTÖS,
      annettu 18 päivänä helmikuuta 2014,
      unionin Portugalille myöntämästä rahoitustuesta annetun täytäntöönpanopäätöksen 2011/344/EU muuttamisesta
      (2014/197/EU)
      EUROOPAN UNIONIN NEUVOSTO, joka
      ottaa huomioon Euroopan unionin toiminnasta tehdyn sopimuksen,
      ottaa huomioon Euroopan rahoituksenvakautusmekanismin perustamisesta 11 päivänä toukokuuta 2010 annetun neuvoston asetuksen (EU) N:o 407/2010 (1) ja erityisesti sen 3 artiklan 2 kohdan,
      ottaa huomioon Euroopan komission ehdotuksen,
      sekä katsoo seuraavaa:
      
                  (1)
               
               
                  Neuvosto myönsi 17 päivänä toukokuuta 2011 täytäntöönpanopäätöksellä 2011/344/EU (2) Portugalille tämän pyynnöstä rahoitustukea. Tämän rahoitustuen myöntämisellä tuettiin tiukkaa talous- ja uudistusohjelmaa, jäljempänä ’ohjelma’, jonka tarkoituksena on palauttaa luottamus, mahdollistaa talouden paluu kestävään kasvuun ja turvata rahoitusvakaus Portugalissa, euroalueella ja unionissa.
               
            
                  (2)
               
               
                  Komissio on tarkastellut täytäntöönpanopäätöksen 2011/344/EU 3 artiklan 10 kohdan mukaisesti yhdessä Kansainvälisen valuuttarahaston (IMF) ja Euroopan keskuspankin (EKP) kanssa vuoden 2013 joulukuun 4 päivän ja joulukuun 16 päivän välisenä aikana kymmenettä kertaa Portugalin viranomaisten edistymistä ohjelman mukaisten sovittujen toimenpiteiden toteutuksessa.
               
            
                  (3)
               
               
                  BKT:n vuosineljänneskasvu jatkui myönteisenä vuoden 2013 kolmannella neljänneksellä, ja lyhyen aikavälin indikaattorit viittaavat siihen, että arvioitu elpyminen toteutuu. Vuositasolla reaalisen BKT:n ennustetaan edelleen laskevan 1,6 prosenttia vuonna 2013, mutta suuntauksen ennustetaan kääntyvän siten, että kasvua olisi 0,8 prosenttia vuonna 2014 ja 1,5 prosenttia vuonna 2015. Myös työmarkkinanäkymät ovat parantuneet, mutta työttömyys on edelleen korkealla. Sen odotetaan olevan suurimmillaan 16,8 prosenttia vuonna 2014, minkä jälkeen sen odotetaan vähitellen laskevan. Makrotalouden näkymiin kohdistuu edelleen heikkenemisriskejä, sillä arvioitu elpyminen riippuu ratkaisevasti myönteisestä ulkomaankaupan ja rahoitusmarkkinoiden kehityksestä, joka puolestaan riippuu laajemmista Euroopan tason näkymistä.
               
            
                  (4)
               
               
                  Kassaperusteinen julkisen talouden alijäämä suhteessa BKT:hen supistui vuoden 2012 marraskuun ja vuoden 2013 marraskuun välisenä aikana 0,25 prosenttia (ilman poikkeuksellisten tekijöiden vaikutusta), mikä johtui siitä, että tulot kasvoivat menoja nopeammin. Verotulojen kasvun kiihtyminen on osoitus sekä taloudellisen toiminnan elpymisestä viime kuukausina että verohallinnon tehokkuuden parantumisesta etenkin petosten torjunnan alalla. Menopuolella talousarvion toteuttaminen on yleisesti ottaen toisen lisätalousarvion tavoitteiden mukaista.
               
            
                  (5)
               
               
                  Julkisen talouden alijäämätavoitteeksi vuodelle 2013 asetettu 5,5 prosenttia suhteessa BKT:hen (ilman pankkien pääomapohjan vahvistamisen vaikutusta) todennäköisesti saavutetaan, ja alijäämätoteutuma saattaa jäädä jopa tavoitetta pienemmäksi. Tämä johtuu siitä, että positiiviset riskit toteutuivat vuoden viimeisinä kuukausina, kun taas useimmat negatiiviset riskit jäivät toteutumatta. Erityisesti veronkannon odotetaan ylittävän toisessa lisätalousarviossa asetetut epäsuorat tavoitteet. Lisäksi vuoden 2013 lopussa käynnistetyn maksamattomia veroja ja sosiaaliturvamaksuja koskevan kertaluonteisen velkojen uudelleenjärjestelyn tuotto oli noin 0,3 prosenttia ennakoitua suurempi suhteessa BKT:hen. Myös unionin varojen käytön odotetaan olevan ennakoitua parempaa. Lisäksi julkisen ja yksityisen sektorin kumppanuuksien uudelleenneuvottelemisesta aiheutuneet negatiiviset riskit ovat lieventyneet. Negatiivisia riskejä on kuitenkin edelleen. Esimerkkinä mainittakoon, että kiinteistöverotulot voivat olla ennakoitua matalammat eikä erityisten menoerien, etenkin henkilöstökustannusten, välituotekäytön ja eläke-etuuksien, ylityksiä voida sulkea pois.
               
            
                  (6)
               
               
                  Valtion vuoden 2014 talousarvio ja muu sitä tukeva lainsäädäntö ovat vuodelle 2014 asetetun alijäämätavoitteen, 4 prosenttia suhteessa BKT:hen, mukaisia. Tavoitteen saavuttamiseksi toteutetaan vakauttamistoimenpiteitä, jotka ovat vaikutukseltaan noin 2,3 prosenttia suhteessa BKT:hen ja jotka kattavat myös talousarvioon kohdistuvat paineet sekä tarpeen järjestellä vuotta 2014 koskeva alustava määrärahajako uudestaan. Nämä toimenpiteet ovat valtaosin pysyväisluonteisia ja perustuvat ensisijaisesti menojen karsimiseen.
               
            
                  (7)
               
               
                  Vuoden 2014 vakauttamistoimista valtaosa (noin 1,8 prosenttia suhteessa BKT:hen) perustuu viime vuonna tehtyyn julkisten menojen arviointiin, jonka tarkoituksena oli lisätä sosiaalisten tulonsiirtojen ja julkisten palvelujen tuottamisen tasapuolisuutta ja tehokkuutta. Julkisten menojen arviointiin liittyvät tärkeimmät toimenpiteet koskevat seuraavia pääasiallisia säästämistoimenpiteitä: 1) julkisen sektorin palkkamenojen rajoittaminen supistamalla julkisen sektorin työvoimaa, samalla kun pyritään lisäämään koulutetumman henkilöstön osuutta, etenkin uudelleenkoulutusohjelman ja keskinäiseen sopimukseen perustuvien irtisanomisjärjestelyjen avulla; julkisen ja yksityisen sektorin työehtojen yhdenmukaistaminen entisestään, palkkataulukon tarkistaminen ja palkanlisien yhdenmukaistaminen; työntekijöiden erityisiin julkisiin sairausvakuutusjärjestelmiin maksamien maksujen korottaminen, minkä tavoitteena on järjestelmien omarahoitteisuus; 2) julkisten eläkemenojen rajoittaminen korottamalla eläkeikää kestävyystekijää muuttamalla ottaen huomioon tarve arvioida niiden kestävyys uudelleen väestörakenteen kehitystä silmällä pitäen ja samalla pienimpiä eläkkeitä suojellen; ylimääräisen solidaarisuusmaksun muuttaminen alentamalla vähimmäistasoa, jonka jälkeen osuus kasvaa progressiivisesti, sekä korkeampien osuuksien soveltamiskynnyksiä; leskeneläkkeiden yksinkertaistaminen sekä virkamiehiin sovellettavassa että yleisessä eläkejärjestelmässä; poliitikkojen elinikäisten eläkkeiden supistaminen; 3) säästöjen toteuttaminen karsimalla välituotekäyttöä ja meno-ohjelmia kaikissa sektoriministeriöissä.
               
            
                  (8)
               
               
                  Julkisten menojen arviointiin perustuvaa pakettia olisi täydennettävä muilla viranomaisten hyväksymillä pienempituottoisilla pysyvästi vaikuttavilla tulopuolen toimenpiteillä, joiden vaikutus on 0,4 prosenttia suhteessa BKT:hen ja joilla pyritään edelleen parantamaan nykyisten vero- ja etuusjärjestelmien tehokkuutta ja tasapuolisuutta. Tavoitteena on saavuttaa 4 prosentin alijäämätavoite suhteessa BKT:hen. Lisäksi toteutetaan useita kertaluonteisia toimia, joiden vakauttava vaikutus (0,2 prosenttia suhteessa BKT:hen) on suurempi kuin keskinäiseen sopimukseen perustuvan irtisanomisjärjestelyn käyttöönotosta julkisella sektorilla johtuviin kertaluonteisiin etukäteismaksuihin liittyvien kustannusten vaikutus.
               
            
                  (9)
               
               
                  Useimmat edellä mainituista toimenpiteistä hyväksyttiin vuoden 2014 talousarviolailla tai asiaankuuluvaan lainsäädäntöön tehdyillä muutoksilla. Joistakin suunnitelluista vakauttamistoimenpiteistä ei ole tähän mennessä vielä annettu täysimääräisesti lainsäädäntöä. Näihin kuuluvat esimerkiksi leskeneläkkeen saamista koskevien vaatimusten kiristäminen (sen lisäksi, että korvausastetta muutetaan, jos eläkkeensaaja saa myös muuta eläkettä); internetrahapelejä koskevien toimilupien myynti; postipalvelujen (CTT) terveysrahaston siirtäminen julkisyhteisöjen sektoriin sekä satamatoimilupien myynti.
               
            
                  (10)
               
               
                  Yhtiöverotuksen kattava uudistus, jolla on tarkoitus edistää yksinkertaistamista sekä lisätä portugalilaisten yritysten kansainvälistymistä ja kilpailukykyä, hyväksyttiin parlamentissa joulukuussa 2013. Se tuli voimaan 1 päivänä tammikuuta 2014. Uudistuksen keskeinen osatekijä on tavanomaisen yhtiöveroasteen alentaminen 25 prosentista 23 prosenttiin sekä alennetun 17 prosentin veroasteen soveltaminen pk-yritysten verotettavaan tuloon 15 000 euroon asti. Nykyisten lisäverojen lisäksi 35 miljoonan euron ylittävään verotettavaan voittoon sovelletaan 7 prosentin suuruista kolmatta valtion lisäveroa. Uudistuksen muita keskeisiä säännöksiä ovat verokannustimien uudistaminen, muutokset osinkojen ja myyntivoittojen verotukseen, konserniverotus ja aineetonta omaisuutta koskeva järjestelmä, osakkuuksien verovapausjärjestelyn ottaminen käyttöön, sen ajan pidentäminen, jona tappioita voidaan siirtää eteenpäin, sekä korkojen vähennyskelpoisuuden rajoittaminen entisestään.
               
            
                  (11)
               
               
                  Velan ja BKT:n välisen suhteen odotetaan olevan suurimmillaan alle 129,5 prosenttia vuonna 2013 ja pienenevän sen jälkeen. Velkaprofiilin tarkistaminen ylöspäin kahdeksanteen ja yhdeksänteen tarkasteluun verrattuna huolimatta talousarvion odotettua paremmasta toteutumisesta selittyy pitkälti valtion kassavarojen huomattavalla kasvulla sekä sillä, että osa sosiaaliturvan vakauttamisrahaston toteuttamista velkaa vähentävistä lyhyen aikavälin toimenpiteistä lykättiin vuoteen 2014. Näin ollen nettovelan — valtionvelkaa hallinnoivan viraston käteistalletukset poisluettuina — ennakoidaan olevan suurimmillaan 120 prosenttia suhteessa BKT:hen, eli hieman vähemmän kuin edellisessä arvioinnissa odotettiin. Julkisen velan ja BKT:n välisen suhteen odotetaan pienentyvän vuodesta 2014 lähtien, ja tätä tukee talouden ennakoitu elpyminen sekä käteistalletusten vähentyminen sekä se, että sosiaaliturvan vakauttamisrahasto toteuttaa velkaa vähentäviä lyhyen aikavälin toimenpiteitä.
               
            
                  (12)
               
               
                  Talousarviosopeutukseen liittyy monenlaisia finanssipoliittisia rakennetoimenpiteitä, joilla pyritään tehostamaan julkisen talouden menojen valvontaa ja parantamaan tulojen keräämistä. Julkisen talouden kehystä koskevan lain kattava uudistus edistyy monilla tärkeillä aloilla. On kuitenkin odotettavissa, että prosessi toteutetaan kahdessa vaiheessa, kun otetaan huomioon uudistuksen laajuus sekä tarve kuulla kaikkia asiaankuuluvia sidosryhmiä laajasti. Uusi sitoumusten valvontajärjestelmä tuottaa jo tuloksia ja rajoittaa uusien maksurästien syntymistä, mutta täytäntöönpanoa on seurattava tiiviisti sen varmistamiseksi, että käytettävissä oleva rahoitus riittää kattamaan sitoumukset. Prosessia arvioimaan ja parantamaan perustetaan työryhmä. Julkishallinnon uudistuksia pannaan parhaillaan täytäntöön julkisen sektorin työsuhteiden ja yksiköiden uudenaikaistamiseksi ja tehostamiseksi. Uudistukset tulojen hallinnoinnin nykyaikaisen laiminlyöntiriskien hallintamallin kehittämiseksi jatkuvat. Hiljattain on perustettu uusi riskinarviointiyksikkö, joka aloittaa toimintansa piakkoin. Se keskittyy ensimmäiseksi parantamaan sääntöjen noudattamista tiettyjen veronmaksajaryhmien, kuten itsenäisten ammatinharjoittajien ja varakkaiden henkilöiden, keskuudessa. Joitakin muita uudistuksia, kuten paikallisten verotoimistojen vähentämistä, lykätään. Vaikka julkisen ja yksityisen sektorin kumppanuussopimusten uudelleenneuvotteluissa on edistytty, niitä ei ehditty saattaa päätökseen vuoden 2013 loppuun mennessä. Tästä huolimatta vuonna 2014 ja sen jälkeen odotetaan huomattavia säästöjä. Valtion omistamat yritykset saivat toiminnallisen rahoitusasemansa tasapainoon vuoden 2012 loppuun mennessä, ja suunnitteilla on muita uudistuksia, jotta tulokset eivät pääse heikkenemään uudestaan. Yksityistämisessä on edistytty hyvin, ja siitä saadut tuotot ylittävät ohjelmassa asetetut tavoitteet. Terveydenhuoltoalan uudistuksista saadaan huomattavia säästöjä, ja uudistusten täytäntöönpano jatkuu pitkälti tavoitteiden mukaisesti.
               
            
                  (13)
               
               
                  Politiikan täytäntöönpano ja uudistukset terveysalalla jatkuvat ja tuottavat säästöjä tehokkuuden parantuessa. Alan sulautettu alijäämä on pienentynyt merkittävästi vuodesta 2010 lähtien. Jäljellä olevat maksurästit, tiukka budjettikuri ja 13. ja 14. kuukauden bonusmaksun käyttöön palauttamisesta johtuvat aiempaa suuremmat työvoimakustannukset pakottivat viranomaiset vauhdittamaan käynnissä olevia uudistuksia. Se, että jäljellä on merkittäviä maksurästejä, liittyy vahvasti (joskaan ei yksinomaan) siihen, että valtion omistamia sairaaloita rahoitetaan jatkuvasti liian vähän suhteessa niiden palvelutarjontaan. Viranomaiset ovat edelleen sitoutuneita käynnissä olevan sairaalauudistuksen toteuttamiseen sekä farmaseuttisiin tuotteisiin, keskitettyihin hankintoihin ja perusterveydenhuoltoon liittyvien toimenpiteiden hiomiseen.
               
            
                  (14)
               
               
                  Pankkien vakavaraisuussuhteet pysyivät edelleen turvallisesti sellaisella tasolla, että pankit pystyivät keräämään vaaditut Euroopan pankkiviranomaisen (EPV) valvonnassa olevat lakisääteiset pääomapuskurit ja saavuttamaan ohjelman tavoitteen mukaisesti 10 prosentin vakavaraisuussuhteen rajoituksettomien ensisijaisten omien varojen (Core tier 1) määrällä mitattuna. Pääomapuskurit ovat kautta linjan riittäviä myös silloin, kun pankkien omia varoja arvioidaan uuden vakavaraisuusdirektiivin (CRD IV) sääntöjen mukaisesti. Uusia pääomaa koskevia sääntöjä aletaan soveltaa tammikuussa 2014, ja kynnysarvoksi on asetettu 7 prosenttia suhteessa rajoituksettomien ensisijaisten omien varojen osuuteen. Järjestelmän laajuinen lainojen ja talletusten välinen suhde on 120,7 prosenttia, ja se pienenee todennäköisesti edelleen vuoden 2014 loppuun asti. Osa pankeista on jo nyt kynnysarvon alapuolella. Yrityssektorin rahoituslähteiden monipuolistamiseen tähtääviä toimia lujitetaan jatkuvasti. Vuonna 2013 toteutetun valtion tukemien luottojärjestelyjen ulkoisen tarkastuksen perusteella esitettyjen suositusten pohjalta viranomaiset toteuttavat toimenpiteitä, joilla on tarkoitus parantaa näiden järjestelyjen, mukaan lukien riskinhallintavalmiuksien ja -käytäntöjen, toimivuutta ja hallinnointia. Uusien kotitalouksille suunnattujen ja riidattomaan velkaselvitykseen tarkoitettujen velan uudelleenjärjestelyvälineiden oikeudelliset puitteet ovat täysin valmiit ja käytössä. Samoin yritysten maksukyvyttömyyttä ja elpymistä koskevaan lakiin tehtyjen muutosten vaikutuksia arvioidaan nyt, kun uudet velan uudelleenjärjestelyä ja velkojen perintää koskevat mekanismit ovat toiminnassa. Kriisinhallintavälineistö on viimeistelyvaiheessa. Pankkien kriisinratkaisurahasto on toiminnassa, varhaisessa vaiheessa puuttumista koskevat toimintavaltuudet on otettu käyttöön ja pääomittamista koskeva laki on muutettu vastaamaan komission tiedonantoa valtiontukisääntöjen soveltamisesta 1 päivästä elokuuta alkaen finanssikriisin yhteydessä pankkien hyväksi toteutettaviin tukitoimenpiteisiin (3). Kansallisen takausjärjestelmän tehokkuuden ja hallinnon parantamiseen tähtäävää etenemissuunnitelmaa toteutetaan parhaillaan, jotta voitaisiin vastata paremmin pk-yritysten rahoitustarpeisiin.
               
            
                  (15)
               
               
                  Kasvua ja kilpailukykyä edistävien rakenneuudistusten toteuttamisessa on edistytty entisestään. Viranomaiset ovat hyväksyneet työttömyyden vähentämiseen ja työmarkkinoiden tehostamiseen tähtääviä lisätoimenpiteitä, kuten tehostettuja aktivointipolitiikkoja ja nuorisotakuuta koskevan täytäntöönpanosuunnitelman. Työlaissa olevan laillisen irtisanomisen määritelmään vaikuttavia tarkistuksia valmistellaan parhaillaan, sen jälkeen kun aiemmat todettiin aiemmin perustuslain vastaisiksi. Lisätoimenpiteitä on toteutettu myös koulutuksen alalla, jolla on edistytty kaiken kaikkiaan tyydyttävästi.
               
            
                  (16)
               
               
                  Hallitus hyväksyi vuodeksi 2014 uuden energia-alan toimijoita koskevan lisäveron, jota on valvottava tiiviisti järjestelmähäiriöiden välttämiseksi. Liian alhaisista energiatariffeista aiheutuneen velan poistaminen ja järjestelmän kestävyyden varmistaminen edellyttävät lisäuudistuksia.
               
            
                  (17)
               
               
                  Posti- ja televiestintäaloilla on toteutettu toimia unionin sääntöjen noudattamiseksi ja ohjelman tavoitteiden saavuttamisen tukemiseksi. Yleispalvelujen tarjoajien valinta ja nykyisen tarjoajan kanssa tehdyn sopimuksen tarkistaminen ovat myönteisiä askeleita kohti Euroopan parlamentin ja neuvoston direktiivin 2002/22/EY (4) täysimääräistä täytäntöönpanoa. Kansallisen postipalvelujen tarjoajan toimilupasopimuksen puitteet vahvistavan lainsäädännön julkaiseminen lyhentää tämänhetkistä toimilupakautta ja lisää siten kilpailua. Viranomaiset ovat edelleen sitoutuneet lisäämään kuljetusalan kestävyyttä ja tehokkuutta.
               
            
                  (18)
               
               
                  Alakohtaisen säätelyn mukauttaminen Euroopan parlamentin ja neuvoston direktiiviin 2006/123/EY (5) edistyy, vaikka rakennusalan sääntelykehyksen, ammatillisten etujärjestöjen ohjesääntöjen ja sisäisten sääntöjen muutosten ja julkisia ammattiyhdistyksiä koskevan horisontaalisen puitelain hyväksymistä koskevien sisäisten sääntöjen hyväksyminen onkin viivästynyt. Viranomaiset ovat sitoutuneet parantamaan keskitetyn asiointipisteen toimintaa edelleen.
               
            
                  (19)
               
               
                  Kaupunkikiinteistöjen vuokrausta koskevan uudistuksen arviointi käynnistettiin sen jälkeen, kun uusi oikeudellinen kehys oli pantu täysimääräisesti täytäntöön. Viranomaisten tavoitteena on tehostaa pyrkimyksiä verovilpin torjumiseksi vuokramarkkinoilla.
               
            
                  (20)
               
               
                  Kansallisia sääntelyviranomaisia koskevan uuden kehyksen laatiminen edistyy, ja siihen liittyviä ohjesääntöjä muutetaan parhaillaan, ja nämä on tarkoitus hyväksyä piakkoin. Sääntelyviranomaisten maksut vuonna 2014 vahvistavan uuden täytäntöönpanomääräyksen julkaisemista on lykätty.
               
            
                  (21)
               
               
                  Oikeusjärjestelmän uudistaminen edistyy suunnitelman mukaisesti. Edistystä on tapahtunut oikeusjärjestelmän tehostamiseen tähtäävän, oikeusalan organisaatioita koskevan lain täytäntöönpanossa; täytäntöönpanovirkamiesten ja selvittäjien asemaa vahvistava laki on julkaistu ja viimeisteltävänä on uusi tuomioistuimen ulkopuolinen menettely, jonka avulla asioita voidaan yksilöidä ja sopia ilman oikeudenkäyntiä. Lupamenettelyjen parantamiseen ja hallinnollisen rasitteen vähentämiseen tähtäävien toimenpiteiden toteuttamisessa on edistytty muun muassa antamalla säädöksiä matkailualaa, teollisuutta ja aluesuunnittelua koskevien lupamenettelyjen yksinkertaistamisesta. Kauppaan liittyvistä lupamenettelyistä laaditaan parhaillaan lainsäädäntöä, ja kaupunkirakentamista ja rakennusalaa koskevaa sääntelyä ollaan tarkistamassa.
               
            
                  (22)
               
               
                  Tämä kehitys huomioon ottaen täytäntöönpanopäätös 2011/344/EU olisi muutettava,
               
            ON HYVÄKSYNYT TÄMÄN PÄÄTÖKSEN:
      1 artikla
      Korvataan täytäntöönpanopäätöksen 2011/344/EU 3 artiklan 8 ja 9 kohta seuraavasti:
      
         ”8.   Portugalin on toteutettava seuraavat toimenpiteet vuoden 2014 aikana yhteisymmärryspöytäkirjan mukaisesti:
         
                     a)
                  
                  
                     julkisen talouden alijäämä ei saa vuonna 2014 olla suurempi kuin 4 prosenttia suhteessa BKT:hen. Tätä alijäämää laskettaessa huomioon ei oteta hallituksen laatimaan rahoitusalan strategiaan sisältyvien pankkien tukitoimenpiteiden mahdollisia julkisen talouden kustannuksia. Tämän tavoitteen saavuttamiseksi Portugalin on vakautettava julkista taloutta 2,3 prosentin verran suhteessa BKT:hen vuoden 2014 talousarviolaissa ja muussa tähän tähtäävässä lainsäädännössä tarkoitetulla tavalla;
                  
               
                     b)
                  
                  
                     tällä hetkellä jo hyväksyttyjen eläketoimenpiteiden lisäksi virkamiehiin sovellettavaa nykyistä eläkejärjestelmää (CGA) koskevaa lainsäädäntöä on muutettava tammikuun 2014 loppuun mennessä sen varmistamiseksi, että kestävyystekijää koskevia uusia sääntöjä ja siten eläkeiän korottamista sovelletaan tosiasiallisesti myös tähän järjestelmään; lisäksi Portugalin on kehitettävä vuoden 2014 aikana uusia kattavia toimenpiteitä osana käynnissä olevaa eläkkeiden rakenneuudistusta, jotta voidaan varmistaa eläkkeiden kestävyys ja lujittaa yhdenvertaisuusperiaatteita;
                  
               
                     c)
                  
                  
                     menopuolen mahdollisten lipsumisten valvomiseksi hallituksen on seurattava ministeriöiden menokattojen noudattamista tarkasti ministerineuvostolle kuukausittain laadittavien kertomusten avulla;
                  
               
                     d)
                  
                  
                     Portugalin on määriteltävä ja toteutettava pikaisesti leskeneläkkeen saamista koskeviin vaatimuksiin suunnitellut muutokset sekä internetrahapelejä koskevien toimilupien myynnin edellytykset. Lisäksi Portugalin on toteutettava päättäväisesti toimenpiteitä satamatoimilupien myynnin toteuttamiseksi.
                  
               
                     e)
                  
                  
                     yhtiöverotuksen kattava uudistus on pantava täytäntöön nykyisen kokonaisrahoituksen puitteissa julkisen talouden vakauttamistavoitteiden noudattamiseksi;
                  
               
                     f)
                  
                  
                     standstill-lauseke, joka koskee veromenoja keskus-, alue- ja paikallistasolla, on säilytettävä. Erityyppisiä veroja koskevan vilpin ja veropetosten torjuntaa on tehostettava entisestään esimerkiksi uuden sähköisen laskutuksen järjestelmän valvonnan avulla. Vuoden 2014 ensimmäisellä neljänneksellä on toteutettava asuntomarkkinoiden harmaata taloutta koskeva tutkimus, jonka avulla pyritään löytämään keinoja verovilpin vähentämiseen vuokramarkkinoilla;
                  
               
                     g)
                  
                  
                     jos haitalliset oikeudelliset tai muunlaiset talousarvion toteutuksen riskit realisoituvat, Portugalin on toteutettava korkealaatuisia korvaavia toimenpiteitä asetetun alijäämätavoitteen saavuttamiseksi;
                  
               
                     h)
                  
                  
                     vuoden 2014 jälkeen Portugalin on huolehdittava siitä, että julkisen talouden alijäämä on enintään 2,5 prosenttia suhteessa BKT:hen vuonna 2015 sekä pysäytettävä kotimaisten maksurästien kertyminen. Tavoitteiden saavuttamiseen tähtäävää strategiaa on tuettava valtion uudistamista koskevalla asiakirjalla, jossa keskitytään sosiaaliturvan kestävyyteen, julkishallinnon uudistamiseen, terveys- ja opetusalan tehostamiseen sekä ympäristöverotukseen. Käynnissä on laaja poliittisten kumppaneiden ja työmarkkinaosapuolten kuuleminen uudistusten edistämiseksi ja määrittelemiseksi. Prosessin edistymistä analysoidaan yhdennessätoista arvioinnissa, ja havaitut yksilöidyt toimenpiteet otetaan huomioon vuoden 2014 finanssipolitiikan strategiaa koskevassa asiakirjassa. Unionin rahoituskehyksen vaatimusten noudattamiseksi tuossa asiakirjassa on annettava yksityiskohtaisia tietoja myös keskipitkän aikavälin talousarviosuunnitelmista;
                  
               
                     i)
                  
                  
                     Portugalin on toteutettava lisätoimenpiteitä vahvistaakseen entisestään julkisen varainhoidon järjestelmäänsä. Talousarvion pirstaloitumista on vähennettävä rajoittamalla talousarvioyksiköiden määrää ja tarkistamalla omien tulojen luokittelua. Strategiaa maksurästien toteamiseksi ja hoitamiseksi on toteutettava edelleen, ja sitoumusten valvontaa koskeva laki on pantava täysimääräisesti täytäntöön kaikissa julkisyhteisöissä uusien maksurästien syntymisen estämiseksi. Portugalin on tarkistettava julkisen talouden kehystä koskevaa lakiaan asiaa koskevan unionin lainsäädännön saattamiseksi täysimääräisesti osaksi kansallista lainsäädäntöä. Lisäksi Portugalin on toteutettava saman lain laajempi tarkistus talousarvion määräraharakenteen yksinkertaistamiseksi, vastuuvelvollisuuden tehostamiseksi ja julkisen talouden ankkuroimiseksi entistä tukevammin keskipitkän aikavälin budjettikehykseen. Portugalin on varmistettava, että toimenpiteitä uuden budjettikehyksen täytäntöönpanemiseksi keskushallinnon tasolla sovelletaan myös alue- ja paikallistasolla;
                  
               
                     j)
                  
                  
                     Portugalin on jatkettava uudistusohjelman toteuttamista kansainvälisten parhaiden käytänteiden mukaisesti tulojen hallinnoinnin nykyaikaistamiseksi ja tehostamiseksi. Sen on vähennettävä kunnallisten verovirastojen määrää ainakin 25 prosentilla vuoden 2014 ensimmäisellä neljänneksellä ja yhtä suurella osuudella toukokuuhun 2014 mennessä. Verohallinnon tarkastushenkilökunnan määrää on lisättävä ainakin 30 prosentilla suhteessa koko henkilöstöön. Verohallinnon yhteyteen perustetaan uusi veronmaksajia palveleva yksikkö, johon kootaan eri palveluita tarjoavia yksiköitä. Riskinhallintayksikön on oltava täysin toimintakykyinen vuoden 2014 ensimmäisellä neljänneksellä. Se keskittyy ensimmäiseksi kohdennettuihin hankkeisiin, joilla parannetaan sääntöjen noudattamista itsenäisten ammatinharjoittajien ja varakkaiden henkilöiden keskuudessa. Verosäännösten noudattamista seurataan jatkuvasti;
                  
               
                     k)
                  
                  
                     Portugalin on jatkettava julkishallinnon uudistusten täytäntöönpanoa. Julkishallinnon palkkataulukkoa tarkistetaan kattavasti kahdenteentoista arviointiin mennessä. Arvioinnin tulosten perusteella kehitetään vuoden 2014 alkupuoliskolla yhteinen palkkataulukko, jonka tarkoituksena on järkevöittää ja yhdenmukaistaa palkka- ja palkkiopolitiikkaa kaikilla ura-aloilla. Taulukko on tarkoitus saada valmiiksi vuoden 2014 loppuun mennessä. Se korvaa vuoden 2014 talousarviolakiin sisältyvän palkkojen tarkistuksen. Lisäksi Portugalin on käteislisiä koskevan kyselyn johdosta laadittava kertomus kattavasta palkanlisien uudistamisesta. Yhteistä palkanlisätaulukkoa koskeva lainsäädäntöluonnos on esitettävä kahdenteentoista arviointiin mennessä;
                  
               
                     l)
                  
                  
                     Portugalin on vietävä päätökseen yhteisten palvelujen käyttöä julkishallinnossa koskevan strategian täytäntöönpano;
                  
               
                     m)
                  
                  
                     Portugalin on pantava täysimääräisesti täytäntöön uusi julkisen ja yksityisen sektorin kumppanuuksia koskeva oikeudellinen ja institutionaalinen kehys. Julkisen ja yksityisen sektorin kumppanuussopimusten uudelleenneuvotteluja on jatkettava useilla aloilla niiden talousarviovaikutusten hillitsemiseksi. Valtion omistamia yrityksiä koskevan puitelain ja valtiovarainministeriön osakasaseman vahvistumisen myötä on perustettava tekninen yksikkö valvomaan valtion omistamia yrityksiä. Hallituksen on jatkettava valtion omistamia yrityksiä koskevan kattavan uudistusohjelmansa toteuttamista kestävän toiminnallisen tasapainon saavuttamiseksi. Sen on myös jatkettava jo käynnistettyjä yksityistämistoimia;
                  
               
                     n)
                  
                  
                     Portugalin on toimitettava kertomus, jonka tarkoituksena on
                     
                                 i)
                              
                              
                                 kartoittaa päällekkäisyyksiä keskus- ja paikallishallinnon palveluissa ja toimivaltuuksissa sekä muita tehokkuutta vähentäviä tekijöitä hallintotasojen välillä; ja
                              
                           
                                 ii)
                              
                              
                                 uudistaa ministeriöiden hajautettujen yksiköiden verkoston organisointia pääasiassa ’Lojas do Cidadão’ (hallinnon ja yleishyödyllisten palvelujen yhteispalvelupiste) -verkoston ja muiden sellaisten ratkaisujen avulla, joilla voidaan tehostaa maantieteellistä jakautumista ja lisätä yhteisten palvelujen ja sähköisen hallinnon käyttöä;
                              
                           
               
                     o)
                  
                  
                     Portugalin on varmistettava terveydenhuoltojärjestelmän tehokkuus ja tuloksellisuus jatkamalla palveluiden järkevää käyttöä ja menojen valvontaa sekä vähentämällä farmaseuttisiin tuotteisiin kohdistuvia julkisia menoja ja poistamalla maksurästejä;
                  
               
                     p)
                  
                  
                     Portugalin on jatkettava sairaalaverkon uudelleenjärjestelyä ja tehostamista edistämällä sairaalapalvelujen erikoistumista, keskittämistä ja supistamista sekä sairaaloiden yhteistä hallintoa ja yhteistoimintaa; sen on myös varmistettava, että sairaalaverkon uudelleenjärjestelyn monivuotinen toimintaohjelma pannaan täytäntöön;
                  
               
                     q)
                  
                  
                     Portugalin on arvioitava kattavasti asuntomarkkinoiden toimintaa sen jälkeen, kun valmistellut muutokset uuteen kaupunkikiinteistöjen vuokrausta koskevaan lakiin 6/2006 sekä asetukseen, jolla kunnostamista koskevaa hallinnollista menettelyä yksinkertaistetaan, on hyväksytty;
                  
               
                     r)
                  
                  
                     Portugalin on perustuslakituomioistuimen 20 päivänä syyskuuta 2013 antaman tuomion mukaisesti suunniteltava ja toteutettava työmarkkinoiden uudistamiselle vaihtoehtoja, joilla on samanlaiset vaikutukset;
                  
               
                     s)
                  
                  
                     makrotalouden epätasapainon korjaamiseksi Portugalin on edistettävä työpaikkojen luomista tukevaa ja yritysten kilpailukykyä parantavaa palkkakehitystä. Vähimmäispalkkoja voidaan korottaa ohjelmakauden aikana vain, jos se voidaan perustella talouden ja työmarkkinoiden kehityksellä;
                  
               
                     t)
                  
                  
                     Portugalin on tehostettava entisestään aktiivisia työmarkkinapoliittisia toimia julkisten työvoimapalvelujen toiminnan parantamiseksi asiaa koskevan arvioinnin tulosten ja toimintasuunnitelman perusteella;
                  
               
                     u)
                  
                  
                     Portugalin on pantava edelleen täytäntöön toimintasuunnitelmissaan vahvistettuja toimenpiteitä, joilla parannetaan keskiasteen ja ammatillisen koulutuksen laatua. Hallituksen on erityisesti esitettävä suunnitelmia koulujen rahoituskehyksen tehostamisesta, ja lisäksi on perustettava ammattimaisesti toimivia erityisopetusta tarjoavia kouluja;
                  
               
                     v)
                  
                  
                     Portugalin on hyväksyttävä loput Euroopan parlamentin ja neuvoston direktiivin 2006/123/EY (*) täysimääräisen täytäntöönpanon edellyttämät alakohtaiset muutokset;
                  
               
                     w)
                  
                  
                     Portugalin on parannettava liiketoimintaympäristöä toteuttamalla kesken olevat uudistukset, joilla vähennetään hallinnollista rasitetta (direktiivissä 2006/123/EY säädetyt täysin toimintakykyiset keskitetyt asiointipisteet ja lupamenettelyjen poistamiseen tähtäävät hankkeet), mukauttamalla säänneltyjä ammatteja koskevat erityispiirteet asianomaisiin unionin direktiiveihin ja yksinkertaistamalla entisestään olemassa olevia lupamenettelyjä, sääntelyä ja muuta hallinnollista rasitetta, joka muodostaa huomattavan esteen taloudellisen toiminnan kehittämiselle;
                  
               
                     x)
                  
                  
                     Portugalin on saatettava päätökseen uudistus, joka koskee satamien hallintojärjestelmää, satamatoimintaan liittyvien toimilupien tarkistus mukaan lukien;
                  
               
                     y)
                  
                  
                     Portugalin on toteuttava toimenpiteet, joilla parannetaan liikennejärjestelmän toimintaa;
                  
               
                     z)
                  
                  
                     Portugalin on jatkettava EU:n rautatiepaketin saattamista osaksi kansallista lainsäädäntöä;
                  
               
                     aa)
                  
                  
                     Portugalin on toteutettava suunnitelma, jonka tarkoituksena on luoda riippumaton kaasun- ja sähköntoimituksen logistiikkayhtiö;
                  
               
                     ab)
                  
                  
                     Portugalin on toteutettava asianmukaiset toimenpiteet liian alhaisista energiatariffeista aiheutuneen velan poistamiseksi ja kansallisen sähköjärjestelmän kestävyyden varmistamiseksi;
                  
               
                     ac)
                  
                  
                     hallituksen on esitettävä Portugalin parlamentille ammatillisten etujärjestöjen muutetut säännöt;
                  
               
                     ad)
                  
                  
                     Portugalin on hyväksyttävä vastaavat kansallisten sääntelyviranomaisten ohjesääntöjen muutokset;
                  
               
                     ae)
                  
                  
                     Portugalin on jatkettava markkinoille pääsyn esteiden poistamista ja nykyisten toimiluvan saamisedellytysten pehmentämistä sekä vähennettävä hallinnollista rasitetta palvelualalla;
                  
               
                     af)
                  
                  
                     Portugalin on julkaistava neljännesvuosittain kertomuksia perintäasteesta, yritysten maksukyvyttömyystapausten kestosta ja kustannuksista, verotapausten kestosta ja kustannuksista sekä täytäntöönpanotuomioistuinkäsittelyjen selvitysasteesta;
                  
               
                     ag)
                  
                  
                     Portugalin on hyväksyttävä rakentamista koskevat lait ja muut alakohtaiset muutokset palveludirektiivin 2006/123/EY panemiseksi täysimääräisesti täytäntöön;
                  
               
                     ah)
                  
                  
                     Portugalin on arvioitava arvonlisäveron vapaaehtoisen kassakirjanpitojärjestelmän vaikutukset;
                  
               
                     ai)
                  
                  
                     Portugalin on kirjattava ja analysoitava niiden säännösten kustannukset, joilla todennäköisesti on merkittävä vaikutus talouden toimeliaisuuteen.
                  
               9.   Jotta luottamus rahoitussektoriin voidaan palauttaa, Portugalin on pyrittävä säilyttämään pankkisektorin riittävä pääomapohja ja huolehdittava asianmukaisesta velkavivun purkamisesta yhteisymmärryspöytäkirjassa asetettujen määräaikojen mukaisesti. Tältä osin Portugalin on rahoitusvakauden säilyttämiseksi pantava täytäntöön Portugalin pankkisektoria koskeva strategia, josta on sovittu komission, EKP:n ja IMF:n kanssa. Portugalin on erityisesti
         
                     a)
                  
                  
                     seurattava pankkien siirtymistä vakavaraisuusvaatimuspakettiin (CRD IV) sisältyvien uusien vakavaraisuussääntöjen noudattamiseen ja varmistettava, että pääomapuskurit ovat haastavassa toimintaympäristössä edelleen riittävän suuret;
                  
               
                     b)
                  
                  
                     kehotettava pankkeja lujittamaan vakuuspuskurejaan kestävältä perustalta;
                  
               
                     c)
                  
                  
                     sitouduttava edelleen tarjoamaan pankkijärjestelmälle tarvittaessa lisätukea ja kannustettava pankkeja etsimään yksityissektoriratkaisuja, vaikka pankkien vakavaraisuutta koskevasta tukijärjestelystä onkin hiljattain muutettujen unionin valtiontukisääntöjen mukaisesti mutta vain, jos tiukat ehdot täyttyvät, saatavilla varoja elinkelpoisten pankkien tukemiseen;
                  
               
                     d)
                  
                  
                     varmistettava tasapainoinen ja sujuva velkavivun purkaminen pankkisektorilla, mikä on keskeisen tärkeää, jotta voidaan poistaa rahoituksen epätasapainotilat pysyvästi ja pienentää keskipitkällä aikavälillä riippuvuutta eurojärjestelmästä saatavasta rahoituksesta. Pankkien rahoitus- ja pääomasuunnitelmia on tarkasteltava uudelleen neljännesvuosittain;
                  
               
                     e)
                  
                  
                     jatkettava Portugalin keskuspankin (BdP) valvontajärjestelyn lujittamista, optimoitava sen valvontaprosessit sekä kehitettävä ja pantava täytäntöön uusia valvontamenettelyjä ja -välineitä. BdP tarkistaa järjestämättömiä lainoja koskevat standardit niiden yhdenmukaistamiseksi EPV:n teknisiin standardeihin liittyvien asiaa koskevien kriteerien kanssa unionin tasolla asetetun aikataulun puitteissa;
                  
               
                     f)
                  
                  
                     seurattava edelleen neljännesvuosittain pankkien mahdollisia pääomatarpeita ja tulevaisuudennäkymiä stressioloissa, mukaan lukien sisällyttämällä uusi ylhäältä alas suuntautuva stressitestauksen kehys laadunvarmistusprosessiin, mikä mahdollistaa tuloksiin vaikuttavien keskeisten tekijöiden arvioinnin;
                  
               
                     g)
                  
                  
                     jatkettava valtion omistaman CGD-pankkiryhmän (Caixa Geral de Depósitos) toiminnan tehostamista;
                  
               
                     h)
                  
                  
                     ulkoistettava Parvalorem-yhtiön hallussa olevan BPN-luottokannan (Banco Português de Negócios) hallinnointi yrityksille sellaisen tarjouskilpailun kautta, jolle on annettu tehtäväksi hankkia varat takaisin vähitellen sekä varmistettava tytäryhtiöiden ja kahdessa muussa valtion omistamassa erillisyhtiössä olevien omaisuuserien luovutus;
                  
               
                     i)
                  
                  
                     analysoitava pankkien elvytyssuunnitelmia ja annettava pankkijärjestelmälle elvytyssuunnitelmia koskevia suuntaviivoja asiaa koskevien EPV:n teknisten standardiluonnosten ja valmisteilla olevan luottolaitosten elvytystä ja kriisinratkaisua koskevan unionin direktiivin mukaisesti sekä laadittava kriisinratkaisusuunnitelmia pankkien toimittamien raporttien perusteella;
                  
               
                     j)
                  
                  
                     viimeisteltävä niiden järjestelyjen täytäntöönpano, joiden myötä rahoituslaitokset voivat toteuttaa kotitalouksien luottojen uudelleenjärjestelyjä tuomioistuinten ulkopuolella, sekä helpotettava yritysten velkojen uudelleenjärjestelypuitteiden soveltamista;
                  
               
                     k)
                  
                  
                     laadittava neljännesvuosittain kertomuksia uusien uudelleenjärjestelyvälineiden toteutuksesta. Hiljattain toteutetun kyselyn perusteella on kartoitettava vaihtoehtoisia tapoja lisätä sellaisten yritysten onnistunutta elvyttämistä, jotka ovat mukana PER:ssä (erityinen elvytysmenettely vakavissa rahoitusvaikeuksissa oleville yrityksille) ja SIREVEssä (tuomioistuimen ulkopuolisiin sopimuksiin perustuva elvytysjärjestelmä talousvaikeuksissa tai välittömässä maksukyvyttömyysvaarassa oleville sekä maksukyvyttömille yrityksille);
                  
               
                     l)
                  
                  
                     seurattava edelleen yritysten ja kotitalouksien korkeaa velkaantumisastetta neljännesvuosittaisten kertomusten avulla ja velkojen uusien uudelleenjärjestelypuitteiden täytäntöönpanoa niiden mahdollisimman tuloksellisen toiminnan varmistamiseksi;
                  
               
                     m)
                  
                  
                     kehitettävä ja toteutettava yrityssektorin rahoitusvaihtoehtojen monipuolistamista edistävien jo tehtyjen ehdotusten perusteella ratkaisuja, jotka tarjoavat yrityssektorin rahoituksenhankintaan vaihtoehtoja perinteisille pankkilainoille toteuttamalla monenlaisia toimenpiteitä, joilla pyritään parantamaan yritysten pääsyä pääomamarkkinoille;
                  
               
                     n)
                  
                  
                     parannettava nykyisten valtion tukemien luottojärjestelyjen suorituskykyä ja hallintoa äskettäin toteutetun ulkoisen tarkastuksen tulosten perusteella; pantava täytäntöön hiljattain tarkistettu kansallisen takausjärjestelmän hallinnon parantamiseen tähtäävä etenemissuunnitelma ja parannettava näiden järjestelmien tehokkuutta pitäen valtiolle aiheutuvat riskit mahdollisimman pieninä;
                  
               
                     o)
                  
                  
                     perustettava kehitysrahoituslaitos, jonka tavoitteena on yksinkertaistaa ja keskittää unionin ohjelmakauden 2014–2020 rakennerahastojen rahoitusvälineiden takaisinmaksettavan osuuden hallinnointia. Laitos ei saa vastaanottaa talletuksia tai muita takaisinmaksettavia varoja yleisöltä eikä harjoittaa suoraa lainanantoa.
                  
               
      2 artikla
      Tämä päätös tulee voimaan päivänä, jona se annetaan tiedoksi.
      3 artikla
      Tämä päätös on osoitettu Portugalin tasavallalle.
      
         Tehty Brysselissä 18 päivänä helmikuuta 2014.
         
            
               Neuvoston puolesta
            
            
               Puheenjohtaja
            
            G. STOURNARAS
         
      
      
         (1)  EUVL L 118, 12.5.2010, s. 1.
      
         (2)  Neuvoston täytäntöönpanopäätös 2011/344/EU, annettu 17 päivänä toukokuuta 2011, unionin Portugalille myöntämästä rahoitustuesta (EUVL L 159, 17.6.2011, s. 88).
      
         (3)  EUVL C 216, 30.7.2013, s. 1.
      
         (4)  Euroopan parlamentin ja neuvoston direktiivi 2002/22/EY, annettu 7 päivänä maaliskuuta 2002, yleispalvelusta ja käyttäjien oikeuksista sähköisten viestintäverkkojen ja -palvelujen alalla (yleispalveludirektiivi) (EYVL L 108, 24.4.2002, s. 51).
      
         (5)  Euroopan parlamentin ja neuvoston direktiivi 2006/123/EY, annettu 12 päivänä joulukuuta 2006, palveluista sisämarkkinoilla (EUVL L 376, 27.12.2006, s. 36).